Il-benefiċċji għall-banek ta' operazzjonijiet ta' rifinanzjament fuq żmien itwal

Il-mandat tal-Parlament Ewropew u tal-Kunsill jistaqsi wkoll jekk u kif operazzjonijiet ta' rifinanzjament fuq żmien itwal tal-banek ċentrali tal-SEBĊ wasslu għal benefiċċji għall-banek. Meta wieħed jinjora l-vantaġġ għall-banek li jirriżulta minn żieda fil-likwidità li jwassal għal rendimenti aktar baxxi fuq bonds li jinħarġu ġodda, il-kwistjoni tal-benefiċċji tal-miżuri ta' appoġġ fuq żmien itwal tiddependi fuq l-użu li jagħmlu l-banek mill-fondi riċevuti. Kif diġà ġie nnotat f'termini tal-benefiċċji l-aktar probabbli għall-ekonomija reali, huwa impossibbli li jitfasslu konklużjonijiet definittivi dwar l-użu ta' tali fondi minħabba li m'hemmx xenarju kontrofattwali affidabbli. Konsegwentement, ma jistax jiġi aċċertat sa liema punt il-banek użaw operazzjonijiet ta' finanzjament ta' banek ċentrali biex jinvolvu ruħhom f'"carry-trades" (jiġifieri l-użu ta' finanzjament bi prezz baxx disponibbli permezz ta' dawn l-operazzjonijiet ta' rifinanzjament biex jinxtara dejn sovran li jagħti rendiment akbar).

Minkejja dan, xi benefiċċji ta' operazzjonijiet ta' rifinanzjament fuq żmien itwal jistgħu jiġu stmati bejn wieħed u ieħor f'termini ta' firxiet ta' finanzjament, pereżempju, billi l-ispiża tal-finanzjament tal-miżuri ta' appoġġ (pereż. 1 % p.a għal LTROs ta' tliet (3) snin) titqabbel mar-rendiment fuq it-titoli ta' dejn tal-banek tul il-finanzjament tal-LTRO. Madankollu, mhuwiex possibbli li wieħed jagħti stima tal-profitt kumplessiv minn operazzjonijiet "carry-trade" peress li, għal darb'oħra, mhuwiex possibbli li jiġi ddeterminat b'mod preċiż l-ammont ta' fondi minn operazzjonijiet ta' rifinanzjament fuq żmien itwal li ntużaw biex jiffinanzjaw il-"carry-trades". Għandu jkun innutat ukoll li dawn il-"carry-trades" ma kinux operazzjonijiet mingħajr riskju, peress li l-inadempjenza sovrana, tal-anqas għal xi żmien, kienet kontinġenza bi probabbiltà li mhijiex żero.

Sabiex tkun massimizzata l-allokazzjoni tal-finanzjament għal "użi" speċifiċi u tkun evitata l-problema tal-"funġibbiltà", il-Bank Ċentrali Ungeriż u l-Bank tal-Ingilterra implimentaw miżuri ta' appoġġ li l-karatteristiċi tagħhom ġew individwalizzati u kienu jiddependu fuq l-imġiba ta' self ta' istituzzjoni ta' kreditu. B'mod partikolari, il-"Funding for Lending Scheme" tar-Renju Unit kienet imfassla biex tinkoraġġixxi l-għoti ta' self lis-settur mhux finanzjarju tal-ekonomija billi torbot kemm il-prezz, kif ukoll il-kwantità ta' finanzjament bi prezz baxx fuq żmien twil, mal-prestazzjoni tal-banek f'termini ta' self lil dan is-settur tal-ekonomija. Il-banek parteċipi u s-soċjetajiet tal-bini setgħu jissellfu sa 5 % tal-istokk tas-self eżistenti tagħhom lis-settur mhux finanzjarju tal-ekonomija. Ma' dan jista' jiżdied l-ammont ta' espansjoni netta ta' self tul perjodu referenzjarju (minn tmiem Ġunju 2012 sa tmiem Diċembru 2013). Barra minn hekk, il-prezz ta' finanzjament taħt il-"Funding for Lending Scheme" (FLS) varja skont is-self nett ta' kull bank benefiċjarju (meta mqabbel ma' tmiem Ġunju 2012) sabiex il-banek jiġu inkoraġġuti jsellfu lis-settur mhux finanzjarju tal-ekonomija. Għal banek li espandew is-self nett tagħhom meta mqabbel ma' tmiem Ġunju 2012, is-self kollu mill-FLS kien bir-rata l-aktar baxxa ta' 25 punti bażi kull sena. Għall-kuntrarju ta' dan, il-banek li naqqsu l-istokk ta' self tagħhom kellhom iħallsu 25 punti bażi addizzjonali għal kull tnaqqis ta' punt perċentwali fis-self tagħhom sa massimu ta' 150 punti bażi. Din is-sistema ta' inċentivi x'aktarx iżżid il-probabbiltà li l-fondi mislufa minn banek ċentrali jibbenefikaw is-self lill-ekonomija usa'.

B'mod simili, l-operazzjonijiet immirati ta' rifinanzjament fuq żmien itwal (TLTROs - Targeted Long Term Refinancing Operations) trimestrali tal-BĊE li mhumiex ivvalutati hawnhekk u li kienu disponibbli minn Settembru 2014 ’il quddiem , jużaw tekniki simili biex jorbtu l-volum ta' teħid ta' self mal-volum ta' self li ngħata lis-settur mhux finanzjarju tal-ekonomija . B'kuntrast ma’ dan, iż-żewġ LTROs ta' tliet snin – b'rata fissa ta' 1 % – ma kellhomx inċentivi jew mekkaniżmi speċifiċi li jorbtu l-finanzjament tal-banek ċentrali ma' self ta' banek lis-setturi korporattivi, tal-SMEs u ta' unitajiet domestiċi.

Konklużjoni

L-Artikolu 161(9) tas-CRD jistieden lill-Kummissjoni tippreżenta, flimkien ma' dan ir-rapport dwar l-użu u l-benefiċċji ta' operazzjonijiet ta' rifinanzjament fuq żmien itwal u miżuri ta' appoġġ finanzjarju simili pprovduti mill-banek ċentrali tal-SEBĊ lil istituzzjonijiet ta' kreditu, proposta leġiżlattiva, li jekk ikun adegwat trażżan b'mod effettiv l-użu opportunistiku possibbli min-naħa tal-banek tal-miżuri ta' appoġġ ta' likwidità tal-banek. Madankollu, il-limiti teoretiċi u prattiki ppreżentati mill-"funġibbiltà" ta' sorsi ta' finanzjament ma jippermettix identifikazzjoni affidabbli tal-użu tal-miżuri ta' appoġġ finanzjarju tal-SEBĊ mill-banek. Dan jagħmilha impossibbli li jiġu identifikati u kkwantifikati b'ċertu grad ta' kunfidenza l-profitti attribwibbli għal imġiba opportunistika possibbli min-naħa ta' istituzzjonijiet ta' kreditu li jiġu ffaċilitati minn tali appoġġ finanzjarju. Bħala konklużjoni, ma hemm ebda bażi empirika soda li tiġġustifika proposta leġiżlattiva mill-Kummissjoni lill-Parlament Ewropew u lill-Kunsill dwar dan is-suġġett. Finalment, il-Kummissjoni tinnota u fil-fatt tilqa' l-fatt li l-aktar programm reċenti ta' LTROs Immirati tal-BĊE jipprovdi inċentivi għall-banek li jsellfu lis-settur privat mhux finanzjarju.